શેરોમાં વેચાણો કપાતા બેતરફી વધઘટને અંતે સેન્સેક્સ સતત બીજા દિવસે સુધર્યો હતો. બ્રોડબેઇઝ આંકમાં પણ સુધારો જોવાયો હોવા છતાં બજારની ચંચળતામાં વધારો થયો હોવાથી સાવચેતીનો મૂડ રહ્યો હતો. આઇટી ઉદ્યોગ માટે કેટલાક બ્રોકરેજ હાઉસના પોઝિટીવ રિપોર્ટ પાછળ નીચા મથાળે વેલ્યૂ બાઇંગ જોવાયું હતું. કંપનીઓના પરિણામની જાહેરાતો પછી વ્યક્તિગત શેરોમાં ઊંચી વધઘટ જોવા મળી છે. હિન્દુસ્તાન યુનિલિવરના નફો વધવા છતાં માર્જીન દબાણ હેઠળ રહેતાં તેમાં ઘટાડો થયો હતો. ઇન્ડ્સઇન્ડ બેન્ક પણ પરિણામ પછી ઘટ્યો હતો. અમેરિકા દ્વારા સાઉદી અરેબિયા પર અંકુશો લાદવાની વિચારણા થઈ રહી હોવાના અહેવાલોની પાછળ વૈશ્વિક શેરબજારોમાં સાવેચતી હતી તો ક્રૂડમાં પણ ફરીથી સુધારો જોવાયો હતો. ક્રૂડ વધતાં ડોલર સામે રૂપિયામાં ત્રણ દિવસનો સુધારો અટકીને દર ફરીથી 74ની નીચે સરકી ગયા હતા.